Ilze Kalnāre

Ilze Kalnāre (1918–1968) bija latviešu rakstniece un dzejniece.

 Dzīvesgājums 
Dzimusi 1918. gada 27. janvārī Gdovā kā Ņina Ivanova skolotāja Nikolaja Ivanova un viņa sievas Martas, dzimušas Dreimanes, ģimenē. Pēc 1920. gada kopā ar māti un jaunāko brāli Ansi dzīvoja Vestienas pagasta "Igaļos" pie mātes vecākiem.timenote.info Mācījās Vestienas pamatskolā, tad Kārsavas latviešu 6-klašu pamatskolā (1933) un Jaunaglonas sieviešu ģimnāzijā (1934). 1934. gadā laikraksts "Brīvā Zeme" iespieda viņas dzejoli "Ceļiniekam" ar mātes uzvārdu Ņina Dreimane. 1935.–1936. gadā viņa papildinājās Rīgas Latvju aktieru arodbiedrības teātra skolā. 1938. gadā viņa dabūja darbu laikrakstā "Brīvā Zeme" un izdevniecība "Zemnieka Domas" iespieda viņas romānu "Aktrise Ragārēs", 1940. gadā dzejoļu krājumu "Vidzemniece", laikraksts "Latvijas Vilnis" iespieda viņas garstāstu "Pārraudzes dienasgrāmata" (1940, Nr. 1–11). 

Vācu okupācijas laikā 1941. gada decembrī Ilzi Kalnāri pieņēma darbā žurnālā "Laikmets" (1942–1944), kas turpinājumos iespieda viņas romānu "Sniega Roze". 1943. gadā viņa bija laikraksta "Daugavas Vanagi" frontes korespondente un darbojās SS 19. divīzijas teātrī Volhovā. Folklorizējās viņas dziesma "Piebaldzietes precinieks" ("Lai nu paliek šoruden..."). 
No 1945. gada bija Talsu apriņķa nacionālo partizānu sakarniece, 1947. gada jūlijā apcietināta un notiesāta uz 25 gadiem spaidu darbos, izsūtīta uz Karaghandi Kazahijas PSR. 1956. gada oktobrī viņai atļāva atgriezties Latvijā, strādāja gadījuma darbus Skrīveru dārzniecībā, tad par apkopēju Ikšķiles skolā, par dežuranti Madonas kultūras namā un Lazdonas bibliotēkā. 1950. gadu beigās un 1960. gadu sākumā publicēti daži viņas dzejoļi. 1967. gada decembrī viņu ievietoja Ropažu pansionātā.

1968. gada 22. augustā Ilze Kalnāre aizgāja no pansionāta un pazuda, 15. septembrī viņas līķi atrada Ropažu mežā. Viņas darbus atkal sāka izdot pēc Latvijas neatkarības atjaunošanas. 1996. gadā tapa TV videofilma trīs sērijās pēc Ilzes Kalnāres romāna "Aktrise Ragārēs" motīviem.Ilze Kalnāre LU Literatūras, folkloras un mākslas institūts

 Darbi 
 1938: romāns "Aktrise Ragārēs" (atkārtoti izdevumi 1990, 1997, 2006)
 1940: garstāsts "Pārraudzes dienasgrāmata" (laikrakstā "Latvijas Vilnis", atkārtoti 1990)
 1940: dzejas krājums "Vidzemniece"
 1942: "Sniega Roze" (laikrakstā "Laikmets", atkārtoti 1991)
 1943: romāna "Aktrise Ragārēs" pirmā daļa ar nosaukumu "Ieva" (atkārtoti izdota 1990) un otrs romāns ar nosaukumu "Dienasgrāmata" 
 1972: dzejas izlase "Zelta ziedi" (atkārtoti 1982)
 1996: stāsti un tēlojumi "Daugavas laiviniece"
 1998: dzejas izlase "Īsas vasaras rasa"

 Atsauces 

Kategorija:1918. gadā dzimušie
Kategorija:1968. gadā mirušie
Kategorija:Latvijas rakstnieki
Kategorija:Padomju represiju upuri